《送僧入三峰》
宋代·释仲皎

上人瞿昙裔，律身玉无瑕。
力究毗尼论，注汪海无涯。
振锡复何许，三峰隐苍霞。
堂上大道师，灵芝发根芽。
相见涌法施，冬冬鼓声挝。
上人从之游，勿惮岁月遐。
坐待霜露熟，香风散天葩。

作者简介：释仲皎，字如晦，居剡之明心院。于寺前为倚吟阁，又于剡山白塔结庐而居，自号闲闲庵。所交皆文士，王铚曾有诗相赠。事见《剡录》卷二、八。今录诗十九首。